## Mazón assenyala que la Generalitat ha pagat més de 115 milions d’euros a autònoms afectats per les riuades “amb ajudes àgils i sense burocràcia”

*** Ressalta que s’han abonat 55,6 milions d’euros a 18.538 autònoms amb 3.000 euros per beneficiari que se sumen a 60,24 milions d’euros per a 6.948 autònoms amb assalariats per a “ajudar-los a mantindre els seus negocis i ocupacions”
* Reivindica la “interlocució i col·laboració” d’ATA amb la Generalitat en la posada en marxa de mesures per a “la recuperació i reconstrucció” dels damnificats davant de l’embós i els dubtes del “Govern central”
* Exigix a l’Estat l’exempció per a 2025 de les quotes dels autònoms afectats i sol·licita que atenga la petició del Consell perquè totes les ajudes a autònoms que ha posat en marxa la Generalitat estiguen exemptes de tributació
* Felicita Alberto Ara per la seua reelecció com a president d’ATA CV i destaca el “clima d’enteniment constructiu” per a avançar en la normativa i les ajudes que necessiten els treballadors autònoms**

**València.**

El president de la Generalitat, Carlos Mazón, ha assegurat que l’executiu valencià ja ha pagat més de 115 milions d’euros a autònoms afectats per les riuades “amb ajudes àgils, immediates, declaracions responsables i sense burocràcia que necessitaven per a mantindre els seus negocis i l’activitat econòmica”.

Així s’ha manifestat durant l’Assemblea de l’Associació de Treballadors (ATA) de la Comunitat Valenciana que ha reelegit president Alberto Ara a on ha agraït la “interlocució i col·laboració” de l’entitat per a donar una resposta en les zones damnificades que “asseguraren les bases de la recuperació”.

El cap del Consell ha explicat que “en desembre ja activàrem una primera convocatòria per a autònoms sense empleats dotada amb 3.000 euros per beneficiaris que comencem a pagar una setmana després de tancar el termini de sol·licituds perquè era essencial arribar amb la màxima immediatesa”.

A esta primera orde, s’ha afegit una segona convocatòria per a autònoms sense empleats de 103 municipis. En total, esta línia ha beneficiat “18.538 persones que han rebut més de 55,6 milions d’euros en un exemple de gestió eficaç sense precedents de l’administració autonòmica.

A més, el president ha remarcat que també “vam posar en marxa un programa específic per a empreses comercials, turístiques, de servicis i autònoms amb empleats que ha concedit 6.984 sol·licituds per un import de més de 60,24 milions d’euros”.

En esta línia, cal recordar que la Generalitat també ha posat a la disposició d’autònoms 350 milions d’euros de liquiditat “a cost zero, a través d’instruments financers bonificats, en operacions a llarg termini, amb àmplies carències i sense cost” de l’Institut Valencià de Finances i de la Societat de Garantia Recíproca AFÍ. “Per a fer-ho, hem aportat 65 milions d’euros que destinem a cobrir el tipus d’interés per a evitar ni un sol cost a autònoms i mamprenedors que necessiten finançament”, ha afegit.

**La Generalitat complix, l’Estat genera incertesa**

El cap del Consell ha afirmat que “la Generalitat està complint la seua part, de la mà d’ATA i les organitzacions empresarials, per a respondre amb urgència a les necessitats del teixit empresarial, ser part activa de la recuperació per a ajudar-los a pujar la persiana i aplicar gràcies al Pla Simplifica polítiques de pagament immediates”.

El president ha realçat que la Generalitat “ja ha pagat el 47 % de les ajudes als afectats per la riuada davant del 16 % del Govern d’Espanya”. A més, ha lamentat la lentitud i inoperància de l’executiu central “en la gestió dels expedients d’ajuda i en l’embós en el pagament de les indemnitzacions del Consorci d’Assegurances que deixa sense cobrar encara hui molts xicotets negocis, comerços i autònoms”.

Igualment, ha criticat “la incertesa generada pel Govern” que va deixar per a l’últim moment i quasi esgotant-se el temps la pròrroga del cessament extraordinari d’activitat per als autònoms damnificats per les inundacions.

En esta línia, Mazón ha instat el Govern d’Espanya, que és el que té la capacitat normativa, que atenga la petició del Consell perquè les ajudes d’autònoms que ha posat en marxa la Generalitat estiguen exemptes de tributació, al mateix temps que ha afegit que “els ho hem sol·licitat en nombroses ocasions i encara no se’ns ha confirmat”.

El cap del Consell ha assenyalat que cobrar impostos als afectats “és una immoralitat” com ocorre amb les ajudes dels automòbils de l’Estat en les quals es paga l’IVA o els interessos que cobra pels crèdits de l’ICO.

D’altra banda, el president també ha exigit a l’executiu central “l’exempció durant tot este any de les quotes dels autònoms afectats per les riuades” i ha indicat que “no val un ajornament de dos o tres mesos”.

**La importància de les associacions**

Durant la seua intervenció, Mazón també ha reivindicat la labor de les associacions d’autònoms per defendre els interessos dels autònoms perquè les administracions responguen a un col·lectiu “importantíssim en el creixement econòmic del nostre país”.

En esta línia, ha enaltit el paper d’ATA per a donar visibilitat a les demandes dels treballadors per compte propi davant els organismes públics i privats. Així, el president ha subratllat “el clima d’enteniment constructiu i sincer” amb l’entitat que “ens permet continuar avançant en la normativa i les ajudes que necessiten els autònoms”.

D’esta manera, ha destacat la importància d’un col·lectiu que ha aconseguit “una xifra rècord en la Comunitat Valenciana, creixent el doble que a escala nacional, amb una gran contribució al creixement dels llocs de treball i que representa el 17,4 % de l’ocupació valenciana”. Per a Mazón, les actuacions de la Generalitat “ens estan posicionant com un territori obert al mamprenedor i els inversors”.

Fecha: 09/04/2025